‘সেভেন সিস্টার্স’ নিয়ে হুমকির পরেই ঢাকার ভিসাকেন্দ্র বন্ধ করল ভারত!

নয়াদিল্লি: নিরাপত্তাগত কারণ দেখিয়ে বাংলাদেশের (Bangladesh) ঢাকায় অবস্থিত ভারতীয় ভিসা আবেদনকেন্দ্র (Indian Visa Application Centre) সাময়িকভাবে বন্ধ (Temporarily Closed) রাখার সিদ্ধান্ত নিল নয়াদিল্লি। বুধবার দুপুর ২টো থেকে এই সিদ্ধান্ত কার্যকর হয়েছে। আইভ্যাক-এর তরফে প্রকাশিত এক বিবৃতিতে বিষয়টি জানানো হলেও, এটি কতদিন পর্যন্ত বন্ধ থাকবে, সে বিষয়ে নির্দিষ্ট করে কিছু বলা হয়নি।

একটি বিবৃতিতে জানানো হয়েছে, যেসব ভিসা আবেদনকারী বুধবারের জন্য আগে থেকেই ‘স্লট’ বুক করেছিলেন, তাঁদের জন্য পরবর্তীতে নতুন তারিখ ও সময় নির্ধারণ করা হবে। তবে ভিসাকেন্দ্র বন্ধ রাখার নেপথ্যে যে নিরাপত্তা পরিস্থিতির কথা বলা হয়েছে, তার বিস্তারিত ব্যাখ্যা দেওয়া হয়নি।

আরও পড়ুন: বাংলাদেশে যাওয়া মার্কিন নাগরিকদের সতর্কবার্তা ট্রাম্প প্রশাসনের!

ঘটনাচক্রে, এই সময়েই দিল্লিতে নিযুক্ত বাংলাদেশের রাষ্ট্রদূত এম রিয়াজ হামিদুল্লাকে তলব করে ভারতের বিদেশ মন্ত্রক। জানা গিয়েছে, বাংলাদেশের বৈষম্যবিরোধী ছাত্র আন্দোলনের একাংশের দল জাতীয় নাগরিক পার্টি বা এনসিপি নেতা হাসনাত আবদুল্লার সাম্প্রতিক ভারতবিরোধী বক্তব্যের প্রেক্ষিতেই এই তলব।

উল্লেখ্য, সম্প্রতি এক বক্তৃতায় হাসনাত আবদুল্লা উত্তর-পূর্ব ভারতের সাত রাজ্য বা ‘সেভেন সিস্টার্স’-কে (Seven Sisters) ভারতের মানচিত্র থেকে আলাদা করে দেওয়ার ডাক দেন। পাশাপাশি তিনি উত্তর-পূর্ব ভারতের উদ্বাস্তুদের আশ্রয় দেওয়ার কথাও বলেন। এই বক্তব্যের পরই ঢাকায় অবস্থিত ভারতীয় দূতাবাস ও সংশ্লিষ্ট প্রতিষ্ঠানগুলির নিরাপত্তা নিয়ে উদ্বেগ প্রকাশ করে ভারত সরকার।